Diari Oficial de la Generalitat Valenciana


Sumari del DOGV 8278, del 20-04-2018 (2018/3901)

ACORD de 13 d'abril de 2018, del Consell, d'inici de les actuacions per a pal·liar els danys produïts pels incendis forestals originats a Culla en 2017 i Sagunt en 2018.
-------------------------------------------------------------------------------------------------------------------------------------------------------------------------

### Dades del document

Número de DOGV
:   8278

Data del DOGV
:   20-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3901


Data del document
:   13-04-2018

Organisme emissor
:   Presidència de la Generalitat

Tipus de document
:   Acord

ACORD de 13 d'abril de 2018, del Consell, d'inici de les actuacions per a pal·liar els danys produïts pels incendis forestals originats a Culla en 2017 i Sagunt en 2018. [2018/3901]  
El 29 de desembre de 2017 i el 4 de gener de 2018 es van produir a la Comunitat Valenciana dos grans incendis forestals, que van exigir un grandíssim esforç d'extinció, no només per a minimitzar la superfície afectada, sinó també, i més important, per a defendre de manera activa vides humanes, habitatges i infraestructures.  
És per això que cal escometre de manera immediata les actuacions necessàries per a aconseguir, com més prompte millor, la tornada a la normalitat de les zones afectades en els municipis que han patit els efectes dels esmentats incendis forestals, a Culla i la Torre d'en Besora i Sagunt.  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que «s'entén per tornada a la normalitat el conjunt d'actuacions que, després d'una situació d'emergència declarada, estiguen orientades a procurar l'exercici de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències, «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
  
De conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, i amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la volta a la normalitat, com més prompte millor, de totes les zones que es van veure afectades pels incendis forestals a què es refereix aquest acord.  
  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències, en l'article 64, crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i, en l'article 66, crea la Comissió Interdepartamental per al Seguiment i la Coordinació de la Postemergència. Ambdós òrgans de coordinació estan desenvolupats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
En aquest acord s'arbitra el procediment perquè els municipis afectats pels esmentats incendis forestals puguen presentar les seues estimacions dels danys en infraestructures i béns públics, així com dels danys que hagen pogut patir les instal·lacions i infraestructures agràries o d'altres sectors econòmics distints del forestal i els béns i immobles de persones físiques o jurídiques.  
D'acord amb l'anterior, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, amb la deliberació prèvia, en la reunió de 13 d'abril de 2018,  
  
  
ACORDA  
  
Primer  
De conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, i amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desplegar-se per a aconseguir la tornada a la normalitat, com més prompte millor, de totes les zones que es van veure afectades pels incendis forestals a què es refereix aquest acord.  
  
  
Segon  
Els municipis afectats pels incendis forestals a què es refereix aquest acord són::  
- Culla i la Torre d'en Besora de la província de Castelló;  
- Sagunt de la província de València.  
  
Tercer  
S'estableix un termini de 45 dies, comptats des de l'endemà de la publicació del present acord en el Diari Oficial de la Generalitat Valenciana, perquè els municipis afectats puguen presentar les seues estimacions de danys, tant d'infraestructures i béns públics, com dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels possibles danys a béns mobles i immobles de persones físiques o jurídiques que no estigueren coberts pel sistema d'assegurances. Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat i, si és el cas, de les diputacions provincials.  
  
Quart  
Les sol·licituds presentades per part de les corporacions locals seran avaluades per l'Oficina Única Postemergència, a la qual li correspondrà efectuar una estimació pressupostària a càrrec del fons de contingència per a l'exercici 2018, que s'elevarà a la Comissió Interdepartamental, per a la seua posterior aprovació pel Consell.  
L'execució de les mesures que corresponguen podrà dur-se a terme mitjançant el procediment d'inversió directa o pel procediment de subvenció.  
  
Les actuacions que es despleguen a través d'inversió directa podran executar-se per mitjà de l'encàrrec a mitjans propis a què es refereix la disposició addicional vint-i-quatre de la Llei 9/2017, de 8 de novembre, de contractes del sector públic.  
  
Cinqué  
Aquest acord, que no té efectes econòmics concrets, ja que aquests s'acordaran pel Consell, després de la realització de les actuacions que s'indiquen en l'apartat quart, produirà efectes des de l'endemà de la seua publicació en el Diari Oficial de la Generalitat Valenciana.  
  
  
València, 13 d'abril de 2018  
  
La consellera secretària,  
MÓNICA OLTRA JARQUE